Chyum Mungga Daw (1) Habaku 1: 2-3; 2:2-4
Ya hti na gaw, Myihtoi Habaku a Laika hta na rai nga ai.
Madu e, Nang n madat ya ai; ngai galoi ten du hkra hpyi jahtau na rai ta? Kashun kashe hkrum ai majaw, ngai nang hpe marawn jahtau timung, nang garum la ai nrai. Nang hpa majaw n ding n man ai amu ngai a man e madun dan nna, adip ahkrip rai galaw ai amu hpe, nang hpa rai nna tsap yu nga nta? Hten byak ai hte kashun kashe nye a man e rai nga nna, ndang kalang hkat ai hte ga law ga la ai law htam nga ai.
Shaloi Madu ngai hpe htan ya nna, Shingran ga hpe ka da u; hti ai wa gaw ndai hpe hti loi na matu, lung pa hta dan dan pra pra ka da u. Kaning rai nme law ndai shingran gaw, ndat da ai aten hte seng nna, dik wa na matu sharawng nga ai majaw, masu hkalem na n rai. Dai gaw lau n du timung, ala nga u; hpa majaw nga yang, dai shingran ga teng teng dik wa na ra ai. Myit n malang ai wa gaw, hten byak wa ai hpe yu yu u; ding hpring ai wa chyawm gaw shi a kam sham ai hte hkrung nga lu na ra ai.
Ya hti ai gaw, Karai Kasang a Mungga rai nga ai.
Chyum Mungga Daw (2) 2Timohti 1: 6-8, 13-14
Ya hti na gaw, Timohti hpang de, San Pawlu shagun dat ai Laika Lahkawng hta na rai nga ai.
Ngai na a ntsa e lata mara ya ai shaloi, Karai Kasang nang hpe jaw ai chyeju kumhpa hpe wut shagrung dat na, ngai nang hpe shadum dat de ai. Karai Kasang jaw ai kumhpa gaw, hkrit chye ai myit nrai; n-gun atsam rawng ai myit, tsawra chye ai myit, tinang a hkum hpe hkang dang ai myit mahtang she rai nga ai. Dai rai nna, Madu Yesu a matu sakse hkam ya ai hta mung, shi a bawng dung ai wa ngai rai nga ai majaw mung, nang galoi mung hkum gaya et; Karai Kasang jaw ai n-gun atsam hpe kam hpa let, Kabu Gara Shiga a matu ru yak ai lam ni hpe mahtang, ngai hte rau hkam sharang nga u.
Ngai kaw na nang na la sai san seng ai mungga jet hpe, na a kasi ningli shatai nna, Hkristu Yesu hta e kam sham tsawra ai myit hte manoi manat nga u. Grai manu dan ai sut nang hpe ap ya da sai rai nna, anhte hta rawng nga ai Chyoi Pra ai Wenyi a garum ai hte, dai hpe sin makawp maga da u.
Ya hti ai gaw, Karai Kasang a Mungga rai nga ai.
Kabu Gara Shiga Luka 17: 5-10
Ya hti na gaw, Luka a Laika hta na Madu a Kabu Gara Shiga rai nga ai.
Lang mi na kasa ni gaw, Anhte a kam sham myit shalaw ya mi, ngu nna Yesu Madu hpe hpyi ma ai. Shaloi Yesu gaw shanhte hpe htan ya ai gaw: Nanhte hta kam sham ai myit chying hkrang tum daram rawng yang gaw, ndai labyi hpun hpe, hpun e, aru hte nawng baw nna, nammukdara e sa tu nga u law, ngu yang nanhte a ga madat na ra ai. Hkauna galau ai, shing nrai sagu bainam rem ai, na a shangun ma gaw hkauna pa de na du wa yang, dai wa hpe, Alawan wa dung nna, shat sha ru, nga nna tsun na, nanhte hta kadai rai ta? Shing n nga ai sha, na a shangun ma hpe, Ngai sha na shana shat lajang tawn u; ngai lu sha ngut hkra, na a hkum shajin nna ngai hpe galaw jaw rit; dai ngut jang she nang lu sha lu na ndai, ngu na wu ai n rai ni?
Dai shangun ma gaw hkang da ai ga mahkra hpe shatup ai majaw, shi a madu shi hpe chyeju htang ai ga tsun ra a ni? Dai hte maren nanhte mung, hkang da mada yawng hpe hkan shatup ngut jang, Anhte gaw akyu n rawng ai shangun ma ni rai nga ga ai; galaw ang ai bungli hpe sha anhte shatup saga ai, ngu mu, ngu nna Madu Yesu shi a kasa ni hpe tsun mu ai.
Ya hti ai gaw, Madu a Kabu Gara Shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn